ધી ટેસ્ટ ઓફ ઇન્ડિયા દૂધ અને દૂધની વિવિધ બનાવટો બજારમાં ઉપલબ્ધ કરવા સાથે અમૂલ દૂધ ઉત્પાદન વધે અને પશુઓના આરોગ્યને ધ્યાનમાં રાખીને પશુઆહારમાં પણ વિવિધ વેરાયટી તૈયાર કરવામાં આવી છે. અમૂલ ડેરી દ્વારા પશુઓમાં મીઠાની તેમજ ખનીજ તત્વોની ઉણપને દૂર કરવા માટે નવા બે પશુ પૂરક આહાર અમૂલ ચાટણ ઇંટ અને અમૂલ પ્રીમિયમ ચાટણ ઇંટ બજારમાં મુકવામાં આવ્યું છે. જેના વિશે કણજરી કેટલફીડ પ્લાન્ટના ક્વોલિટી કન્ટ્રોલ વિભાગના હેડ બાબુભાઇ ભંડેરીએ જણાવ્યું હતું કે ‘ઘણાં પશુપાલકો આર્થિક કારણોસર પશુઓને મિનરલ મીક્ષ્ચર ખવડાવી શકતા નથી. ઘાસચારામાં મીઠાની ઉણપ હોય છે, પશુઓના આહારમાં મીઠાની ખાસ જરૂર હોય છે. પશુઓ આપણે કહી શકતા નથી પણ પશુઓને આહારમાં મીઠું અને જરૂરી ખનીજ તત્વો મળી રહે તે જરૂરી છે. જેથી સૌપ્રથમ અમે ઘાસચારાના સેમ્પલ લઇને તેમાં કયા ખનીજ તત્વોની ઉણપ છે તેનો અભ્યાસ કર્યો હતો. જેમાં કોપર, ઝીંક, મેગ્નેશિયમ જેવા ખનીજ તત્વોની ઉણપ જોવા મળી હતી. આ અભ્યાસ બાદ અમે પશુઓના પૂરક આહાર તરીકે બે ચાટણ ઇંટ તૈયાર કરી છે, જેમાં એક સાદી ચાટણ ઇંટમાં મીઠુ છે અને પ્રીમિયમ ચાટણ ઇંટમાં કોપર, ઝીંક, મેગ્નેશિયમ, કેલ્શિયમ, ફોસ્ફરસ જેવા ખનીજ તત્વોનું મિશ્રણ કરી તૈયાર કરવામાં આવી છે. આ ઇંટ બે કિગ્રાની છે. જેને ગભાણમાં પશુઓને આગળ દોરીથી લટકાવી રાખવાની રહેશે. જેથી પશુઓને જ્યારે પણ જરૂર પડે ત્યારે ઇંટ ચાટશે, બાકી લીલો કે સૂકો ઘાસચારો ખાઇ શકે છે.